b'\n_START_ARTICLE_\nKarhukopla\n_START_SECTION_\nKarhukopla Carl Barksin ja Don Rosan tarinoissa\n_START_PARAGRAPH_\nKarhukopla koostui varhaisemmissa tarinoissa kuudesta veljeksest\xc3\xa4. Karhukoplan j\xc3\xa4senill\xc3\xa4 on my\xc3\xb6s nimet, mutta niit\xc3\xa4 ei koskaan mainita, eiv\xc3\xa4tk\xc3\xa4 he k\xc3\xa4yt\xc3\xa4 niit\xc3\xa4 itsek\xc3\xa4\xc3\xa4n. Nimin\xc3\xa4 k\xc3\xa4ytet\xc3\xa4\xc3\xa4n ensimm\xc3\xa4iselt\xc3\xa4 vankilareissulta saatuja vankinumeroita. Kaikkien kuuden karhuveikon numero koostuu alkunumerosta 176 ja t\xc3\xa4m\xc3\xa4n j\xc3\xa4lkeen tulevasta numerosta, jossa on numerot 1, 7 ja 6 eri j\xc3\xa4rjestyksiss\xc3\xa4: 176\xe2\x80\x93167, 176\xe2\x80\x93176, 176\xe2\x80\x93617, 176\xe2\x80\x93671, 176\xe2\x80\x93716 ja 176\xe2\x80\x93761._NEWLINE_Don Rosa toi Karhukoplaan er\xc3\xa4\xc3\xa4n lis\xc3\xa4yksen: h\xc3\xa4nen tarinoissaan Karhuveikkoja on seitsem\xc3\xa4n. My\xc3\xb6s seitsem\xc3\xa4nnen Karhuveikon numero alkaa luvulla 176, mutta loppuosa on aina peitossa eik\xc3\xa4 sit\xc3\xa4 koskaan paljasteta. T\xc3\xa4m\xc3\xa4 johtuu siit\xc3\xa4, ett\xc3\xa4 kolme numeromerkki\xc3\xa4 voi j\xc3\xa4rjest\xc3\xa4\xc3\xa4 vain kuudella eri tavalla._NEWLINE_Joissain tarinoissa karhukoplaa johtaa karhuveljesten isois\xc3\xa4 Karhuvaari, oikealta nimelt\xc3\xa4\xc3\xa4n Kivisy\xc3\xb6mmi Karhula. Hahmo on yhdistelm\xc3\xa4 kahdesta Barksin luomasta hahmosta, jotka Don Rosa on tulkinnut samaksi henkil\xc3\xb6ksi. Eniten t\xc3\xa4t\xc3\xa4 hahmoa ovat k\xc3\xa4ytt\xc3\xa4neet italialaiset piirt\xc3\xa4j\xc3\xa4t.\n_START_SECTION_\nKarhukopla muissa tarinoissa\n_START_PARAGRAPH_\nMuun muassa Don Rosan ja Carl Barksin mukaan Karhukopla koostuu ainoastaan pienest\xc3\xa4 joukosta veljeksi\xc3\xa4 ja serkuksia, mutta jotkut piirt\xc3\xa4j\xc3\xa4t ovat luoneet heist\xc3\xa4 maailmanlaajuisen verkoston. Er\xc3\xa4\xc3\xa4ss\xc3\xa4 Aku Ankka -lehdess\xc3\xa4 julkaistussa tarinassa kerrotaan 176-alkuliitteen koskevan vain Ankkalinnan Karhukoplaa. Akun tapaan koplalla on my\xc3\xb6s kolme veljenpoikaa: Karhukakarat tai Karhunpennut. Tarinoissa esiintyy toisinaan my\xc3\xb6s Karhuveikkojen \xc3\xa4iti Konnamuori._NEWLINE_Monissa tarinoissa koplana esiintyy vain kolmikko numeroiltaan 176\xe2\x80\x93167, 176\xe2\x80\x93671 ja 176\xe2\x80\x93761. T\xc3\xa4ll\xc3\xa4 kolmikolla on my\xc3\xb6s selkeimm\xc3\xa4t erot kesken\xc3\xa4\xc3\xa4n. 176\xe2\x80\x93167 esiintyy koplan selv\xc3\xa4n\xc3\xa4 pomona ja muutkin veljet kutsuvat h\xc3\xa4nt\xc3\xa4 koplan aivoiksi. 176\xe2\x80\x93761 esitet\xc3\xa4\xc3\xa4n usein sy\xc3\xb6p\xc3\xb6ttelyyn taipuvaisena. 176\xe2\x80\x93671 on joissain tarinoissa kuvattu hyvin uneliaaksi, mutta t\xc3\xa4m\xc3\xa4 ominaisuus on j\xc3\xa4\xc3\xa4nyt vain muutamaan tarinaan. 176\xe2\x80\x93176 on useimmiten koplan tietotekniikkavelho._NEWLINE_Vuonna 1987 valmistuneessa Ankronikka-piirrossarjassa koplalaisia kutsuttiin nimill\xc3\xa4 Kovanaama, Koljatti, Kepuli, Keksi-Keijo, Maitoparta, Kaappi-Kake sek\xc3\xa4 Megatavu.'